钦定古今图书集成/明伦汇编/闺媛典/第209卷 > 雷廷种妻伍氏
## 钦定古今图书集成/明伦汇编/闺媛典/第209卷 > 雷廷种妻伍氏

按《宁化县志》：伍氏，雷廷种妻。未归而种染疾残废，无
复人道，遂请罢婚。伍坚执不从，竟归。种扶侍夫疾，不
避垢秽。越十四年而种没。或讽再嫁，伍太息曰：“人之
痴愚，乃至于此。昔雷氏罢婚，吾年二八耳，此时不归，
雷谁强我者？但以义不可绝食，苦至今日，尚为此言，
不亦傎乎？”于是人益钦之。年六十馀卒。